5 Boekminute met Line Hadsbjerg | SARIE
Elkeen wie se verhaal hier vertel word, is inspirerend. Die foto's is uitsonderlik en wys baie duidelik ook die uiteenlopendheid van die land en sy mense.
Nadat ek my BA graad in Antropologie en Engels aan die Universiteit van Kaapstad voltooi het, is ek Engeland toe om my Meestersgraad in International Development Studies daar te behaal. Hierna is ek na Brussel – 'n wêreld van politiek, Europese aangeleenthede en wandelgangpolitici. Maar die onbekende horisonne het my altyd geroep en ek en (later) my man het oor die Atlantiese Oseaan geseil en uiteindelik anker gegooi by die eiland Majorka aan die kus van Spanje.
Hier het ons 'n reisagentskap begin en het tailormade reise aangebied na Oos- en Suidelike Afrika. Ek wou egter terugkeer na my passie – ontwikkeling – en in 2006 was ek 'n medestigter van 'n aanlynplatform, betterplace.org – waar mense maklik en eenvoudig kan gee vir verdienstelike projekte.
In 2008 het ek aan my boek, "Remarkable South Africans", begin werk. Dis in 2010 gepubliseer.
Deur betterplace.org is ek blootgestel aan 'n paar baie inspirerende projekte en ek wou die mense agter die inisiatiewe leer ken – baie van die projekte was regtig afgeleë en op voetsoolvlak. So het ek besluit om my begeerte om te skryf te kombineer met my passie vir positiewe verandering en ontwikkeling in 'n land wat ek liefhet. Dit het gelei tot die boek.
In plaas van om op die projekte te konsentreer, wou ek op die mense fokus – en nie net op bekende glansmense nie, maar ook op die "everyday giants" van ons nasie – individue wat ten spyte van hulle beperkte bronne, steeds van hulself gee, meer as wat hulle kan bekostig en bydra tot die welstand van die mensdom.
Ek het myself nie tot 'n sterk kriterium beperk nie, om die waarheid te sê, baie is gekies op gut feeling. Ek probeer so veel moontlik dat die stories na my toe kom. Mense kon via my webwerf www.remarkableworld.org mense benoem, mense wat hulle gevoel het merkwaardige Suid-Afrikaners is. Baie van die mense wat in die boek is, het só by my geland – deur individue wat persoonlike verhale vertel het oor mense wat hulle inspireer.
Natuurlik is daar 'n klompie bekende name soos Aartsbiskop Desmond Tutu, Minister Trevor Manuel of Johnny Clegg – maar ek wou doelbewus stories insluit van totale onbekendes wat uit hulle pad gegaan het om hulle gemeenskappe te bevoordeel, en sodoende ook die nasie.
Ek het die navorsing en 'n hele paar veldwerktoere gedoen om voor te berei vir die boek. Daarna het Pep, sy assistent, Joan Roig, en ekself vir twee maande kruis en dwars oor Suid-Afrika gereis, (ons het meer as 13 000 km gery) en die onderhoude gedoen en die foto's geneem in ons soeke om die beste van die menslike moed vas te vang.
Die hele "Remarkable South Africans"-inisiatief is 'n nie-winsgewende onderneming. Opbrengste uit die boek se verkope word gebruik om die projekte wat die kopers benoem het te ondersteun. Deur bloot 'n boek te koop, maak jy klaar 'n verskil.
"Remarkable World Philantrophy" is 'n public beneficiary waardeur die boekverkope hanteer word en die webwerf is my blog waarop ek konstant nuwe inligting oor die inisiatief verskaf en ook relevante kwessies aanraak.
Die uiteindelike doel van hierdie onderneming is dat dit almal in SA verteenwoordig en dat dit aan alle Suid-Afrikaners behoort. Dis óns lewens en óns stories – óns kapasiteit om merkwaardig te wees en ons land ten goede te verander.
Die boek en uitstalling, die hele projek is om almal in Suid-Afrika te inspireer, op alle vlakke van ons saamgestelde gemeenskap – dra die boodskap: Maak 'n verskil, wees merkwaardig!